19
19:1-10
Pulu Yemo Kape Ningí Unguma
19:1-5
Kolea Bepillono Kamu Kiri Lierimumunga Yomboma Konopu Siku Pulu Yemo Kape Ningí Semanemo
1-2 Aku uluma pora nirimu kinia pe pilierindu kinia mulu-koleana yombo awisili ungu nilimili mele ungu se wendo orumu pilierindu. Akumane ru ningu ninguli:
“Pulu Yemone uluma pali
paa sika sumbi sipa apurupa selemo.
Wapora topa imbi paa ola mololi ambomo yuni
wapora toli uluma serimumuni
ma-koleana yomboma
‘molko kinjangi!’ nirimumunga
aku ulu serimuma Pulu Yemone pilipa apurupa
‘Yu mindili nopili.’ nirimu.
Aku ambomone Pulu Yemonga kendemande-yomboma
topa kondorumu aku yombomanga mememanga
Pulu Yemone pundu tondopa ambomo mindili sirimu
akumunga, Pulu Yemo yu kape nimbu
imbi ambolopo paka tondamili!
Mindili nolemolá aulkana
lipa tapondopa wendo lipa
yu-kinia molko kondonge aulkana
lipa mondolemo ulumu yu-kinia pepa,
yunga imbi paa olandopa molopa,
tondolo pa sélimu yu-kinia pepa
yu mélema pali nokomba nambamo kinia
engemo-tolo pelemo yemo.”
niringi.
3 Kelko ru ningu ninguli:
“Yuni yu topa kalomumunga ilia
alieli omba mindi pelemomonga
Pulu Yemo kape nimbu
imbi ambolopo paka tondamili!”
niringi.
4 Ye nokoli towapu selu kinia, méle konde mololi kise kinia, ono ye nokoli kingi polona molemo Pulu Yemonga kumbikerena mania pungu tamalu peko, yu kape ningu imbi ambolko paka tondoko ninguli:
“Aku sipa sepili.
Pulu Yemo kape nimbu
imbi ambolopo paka tondamili!”
niringi.
5 Kanu-kinia ungu se ye nokoli kingi polona wendo omba nimbale:
“Ono yunga kongono yombo kendemande
molemelema pali,
‘Nu olionga ye awilimu.’ ningu
pipili kolko yunga ungumu taka leko
pilku selemele yombo awilima kepe
imbi naa mololima kepe
onone olionga Pulu Yemo kape ningu
imbi ambolko paka tondangi!”
niringi.
19:6-10
Kongi Sipisipi Walomo Ambo Limbamo Kere-Langi Awili Seko Koyonge Semanemo (19:1-10 pali)
6 Pe kelepo pilierindu kinia ungu se, yombo awisilini ungu panjilimili mele ungu se, no awili sepa topale ungu nilimú mele molo mulú tondolo kilkala nilimú mele ungu se pilierindu. Akumane ru ningu ninguli:
“Olionga Pulu Ye Awili Tondolo Pepa
Namba Awili Olandopamo Lemó Yemo
kamu ye nokoli kingimu molopa
mélema pali nokolemomonga
yu kape nimbu imbi ambolopo paka tondamili!
7 Sipisipi Walomo ambo limba walemo
kamu wendo okomo.
Yu ambo limbamone ‘Na omba limba.’ nimba
nokopa molemomonga
olio konopu peanga pepili konopu sipu
‘Papu serimu.’ nimbu imbi ambolopo paka tondamili!
8 Pulu Yemone
‘Mulu-maminia paa peanga tondolo pa sepa
kake selima pakopili.’ nimba simu.”
niringi. (Mulu-maminia peangamanga pulumu Pulu Yemonga yombomane ulu peanga selemele uluma yuni kanopa ‘ulu sumbi nilima’ nimba kanolemo uluma.)
9 Kanu-kinia angellomone nando nimbale: “Ungu nimbúmu pepána imbi tani: ‘Sipisipi Walomo ambo limba kere-langi koyongena Pulu Yemone yombomando ‘Wangi.’ nimbá yomboma ono “Konopu peanga pepili molko kondangi.” nilimú aulkana molemele.’ aku mele pepána tou.” nirimu. Aku nimbale kelepa ungu se pea nimbale: “I unguma paa sika Pulu Yemonga ungu sikama.” nirimu. 10 Aku nirimu kinia pilipuli angellomonga kumbikerena tamalu pepo kape nimbú serindu-na-kolo yuni nando nimbale: “Nu aku siku naa sei! Nunga genalimane Yesusinga unguma yomboma ningu silimilima kinia nu kinia na kinia olio pali Pulu Yemonga kendemande-yomboma molopo kongono sendelemolo kene nuni Pulu Yemo mindi popo toko kape nieni. Pulu Yemonga ungu nimbu silimulu akumunga pulumu Yesusinga unguma nimbu silimulu ulumu akumunga ‘nu kinia genali kinia na kinia olio peama yunga kendemande-yema molemolo.’ nikiru.” nirimu.
19:11-21
Ye Se Kongi Ose Kakemonga Bulu-Mingina Ola Molorumumunga Semanemo
11 Kanorundu kinia mulu-koleamo nangape toli lierimu kanorundu kinia kongi ose kake se gilierimu, akumunga bulu-mingina ola ye se molorumu, akumu imbi leko ‘Kongono Ambolopa Nokopa Kondopa Konopu Topele Naa Toli Yemo’ ningu, ‘Ungu Sikama Mindi Pelemo Yemo’ nilimili. Yu kote pilipa sumbi sipa apurupa we naa lipa tapondolemo. Yu we ‘Opa sambo.’ nimba naa selemo. Ungu-pulu se pelemo kinia pilipale selemo. 12 Yunga mongotolo sepe mele tondolo pa sepa, ye nokoli kingima wanie-karaono pakolemele mele wanie-karaono awisili yunga pengena pakolemo. Yunga kangina imbi se molemo, aku imbimu yuyu pilielemo yombo sene lupa naa pilielemele. 13 Yu mulu-maminia meme kaloli sulu se pakolemo. Yunga imbimu Pulu Yemonga Ungumu. 14 Mulu-koleana amima kongi ose kakemanga molko yu lombili pungí puringi, akuma mulu-maminia kake paa peanga mare, kalaro naa mololima pakoringi. 15 Yunga kerena ma-koleana yombo talapema pali tomba opa seli lu-pulta paa nee mololi se pelemo.
‘Yu yombomanga pali ye awilimu molopa
yomboma paa tondolo mundupa nokopa molomba.’
Tondolo Puli Pulu Ye Olandopamonga mumindili paa olandopa kololi ulumu pelemo waene-mongoma kimbuni kulupa nakele-makele selemo. 16 Yunga mulu-maminia sulu akuna kinia yunga porona kinia imbi se molemo, akumu i-sipa:
YE NOKOLI KINGIMANGA YU YE NOKOLI KINGI PAA OLANDOPAMO;
YE AWILIMANGA YU YE PAA AWILI OLANDOPAMO.
nimba molemo.
17 Kanorundu kinia enana sukundu angello se gilierimu, akumuni muluna mangoko andoringi keramando tondolo ru nimba nimbale: “Pulu Yemone kere-langi awili koyomumu nangi waa.” nirimu. 18 “Ye nokoli kingimanga ⸤kolko lemele⸥ ónoma kepe, amimanga ye nokolimanga ónoma kepe, ye enge nilimanga ónoma kepe, osema kinia ononga bulu-mingina ola molko andolemele yema kinia ononga ónoma kepe, yombomanga pali we molemele yomboma kepe, kongonoma we sendeko méle kaloli naa limili kendemande-yombomanga kepe, imbi naa mololima kepe, imbi mololima kepe, ononga ónomanga míndima nangi waa.” nirimu.
19 Kelepo kanorundu kinia méle-takaramo kinia mana ye nokoli kingima kinia kingimanga amima kinia onone ‘Kongi ose bulu-mingina ola molemo yemo kinia yunga amima kinia opa samili.’ ningu maku toringi. 20 Aku-sipa na-kolo Pulu Yemone ungu-umbu tondorumuma naa pilipa ungumu we kolo topa yando nimba sirimu ye kanumu méle-takaramone lipa tapondorumu-na ulu-tondolo awisili serimu akumu kinia, méle-takaramo kinia, olo ambolko ka siringi. U ulu-tondolo serimu ulumane yombo méle-takaramonga kongilinamo ‘kangina molopili.’ ningu, yu none seli se seko wamoko anjeringimu popo toko kape niringi kanu yomboma kondi torumu. Yu kinia méle-takaramo kinia ka sikuli, kou-sallapa sepe nomba kondopa perimu muru paa awilimunga liku mania mundoringi. 21 Kongi ose bulu-mingina ola molorumu yemonga kerena opa seli lu-pulta perimumuni wema pali topa kondorumu, kanu-kinia ononga ónomanga míndima keramane ongo nongo ono olo serimu.